b'\n_START_ARTICLE_\nGunnar Sarva\n_START_PARAGRAPH_\nV\xc3\xa4in\xc3\xb6 Gunnar Sarva, vuoteen 1914 Lindstr\xc3\xb6m (7. lokakuuta 1879 Kiikka \xe2\x80\x93 13. maaliskuuta 1952 Helsinki) oli suomalainen rehtori ja oppikirjojen tekij\xc3\xa4. _NEWLINE_Sarvan vanhemmat olivat ylireviisori Alfred Lindstr\xc3\xb6m ja Sofia Amalia Rydman. H\xc3\xa4n p\xc3\xa4\xc3\xa4si ylioppilaaksi 1898 Helsingin suomalaisesta normaalilyseosta ja valmistui Helsingin yliopistosta filosofian kandidaatiksi 1902, lisensiaatiksi 1905 ja tohtoriksi 1915._NEWLINE_Sarva oli Porvoon suomalaisen yhteiskoulun lehtori ja johtaja vuosina 1905\xe2\x80\x931909, Viipurin suomalaisen reaalilyseon historian ja suomen kielen lehtori vuosina 1909\xe2\x80\x931911,Suomalaisen normaalilyseon lehtori 1911\xe2\x80\x931924 sek\xc3\xa4 samanaikaisesti 1919\xe2\x80\x931924 Helsingin Koelyseon rehtori, kouluneuvos 1924\xe2\x80\x931949 ja kouluhallituksen oppikirjaosaston p\xc3\xa4\xc3\xa4llikk\xc3\xb6 1939\xe2\x80\x931949. H\xc3\xa4n sai professorin arvonimen 1949. H\xc3\xa4n julkaisi historian oppikirjoja, joista tunnetuimpia ovat olleet h\xc3\xa4nen Oskari Mantereen kanssa kirjoittamansa, viel\xc3\xa4 1960-luvulla k\xc3\xa4yt\xc3\xb6ss\xc3\xa4 olleet Keskikoulun yleinen historia I\xe2\x80\x93II (1915\xe2\x80\x931916) ja Keskikoulun Suomen historia (1918). Vuodesta 1930 Sarva oli Ylioppilastutkintolautakunnan j\xc3\xa4sen._NEWLINE_Sarva oli naimisissa 1907-1947 Toini Elisabeth Kekonin (k. 1947) kanssa.  Toini Sarvan veli oli j\xc3\xa4\xc3\xa4k\xc3\xa4rikenraalimajuri Heikki Kekoni. Gunnar Sarvan veli oli Korkeimman oikeuden oikeusneuvos Alfred Sarva (1877\xe2\x80\x931933). Gunnar Sarva on haudattu Helsingin Hietaniemen hautausmaalle.'